明月
作者：李如璧
朝代：唐

paragraphs: 三五月華流炯光，可憐懷歸郢路長。
逾江越漢津無梁，遙遙永夜思茫茫。
昭君失寵辭上宮，蛾眉嬋娟臥氈穹。
胡人琵琶彈北風，漢家音信絕南鴻。
昭君此時怨畫工，可憐明月光[朣]朧。
節既秋兮天向寒，沅有漪兮湘有瀾。
沅湘糺合淼漫漫，洛陽才子憶長安。
可憐明月復團團，逐臣戀主心愈恪。
棄妻思君情不薄，已悲芳歲徒淪落。
復恐紅顏坐銷鑠，可憐明月方照灼，向影傾身比葵藿。